БРАНКО РАДИЧЕВИЋ- ЂАЧКИ РАСТАНАК

ПРОЧИТАЈТЕ У ЧИТАНЦИ НА СТР.93

|  |  |
| --- | --- |
|  | * ***Ђачки растанак*** има облик поеме, са скоро 550 стихова. Настао је у јануару 1844. год. у Темишвару из песникове жеље да опише тренутке проведене у Карловцима, да остави трага о својој младости и друговима, али и домовини и њеним највећим јунацима. * Шта је тема *Ђачког растанка*? Које све мотиве обухвата? На који начин се они преплићу у делу? Која осећања доминирају у овој поеми? На који начин богатство тема и мотива утичу на језик и стил поеме? * **Тема** поеме Ђачки растанак садржана је у наслову.   То је поема о младости и ђачким данима, о младалачким забавама и заносима, пуна радости и светлости, смеха и усклика, граје и песме. То је песма о сећању на славне и тужне дане прошлости, на јунаке и њихова дела; родољубива песма снажног заноса и поноса. Ово је и песма о једном времену које је обележено омладинским покретом и омладинским идејама о светлој перспективи будућности. Бави се једноставним темама и мотивима који су животни и реалистички; најприроднијим људским осећањима младалачке раздраганости и разиграности уз повремене сетне и тужне тонове изражене чистим народним језиком са богатим наносима дијалекатских црта појединих српских крајева, стилом који је дошао са извора народног лирског певања.   * Широка композиција поеме проистекла је из тематског богатства. Преплитање мотива је врло сложено, живо и природно: природа, завичај, ђаковање, дружење, љубав, берба, песма и игра, национална прошлост. Смењују се осећања загрцнуте радости, одушевљења, анакреонтских расположења (сећање на ђачке дане, Стражилово, Карловце, Дунав и винограде), сете и туге (поглед на Карловачко гробље и сећање на помрле другове), снажно родољубље (сећање на косовске жртве и јунаке српских устанака). * Богатство мотива, осећања и расположења условило је динамику покрета, варирање интензитета реченице, брзо смењивање ритма, смењивање и преплитање метра (дуги стихови, сета и туга, кратки стихови, радост и враголије младости). Сложеност тема и мотива учинила је да у овој поеми срећемо обележја различитих жанрова: епске десетерачке песме, елегије, дитирамба, анакреонтске песме (винске песме), поскочице.   **Дитирамб** ‒ најпре хорска песма певана у славу бога Диониса, а данас лирска песма у којој се славе природа, земаљска срећа и уживања, испевана ведрим тоном, ритмична, кратког стиха.   * **Композиција:**   Ђачки растанак има развијену и сложену композицију која се остварује на два плана: временском и садржинском.   * Временски план поеме обухвата само садашњост и прошлост, а будућност је једва назначена на крају песме, у алегоријској слици прилика у Србији и српском народу и завета српске омладине: „Па пробудит ону Српску зору, зору ону, онај данак бели”.   Садашњост поеме је садашњи тренутак лирског субјекта, а у том тренутку су гробље поред кога се налази и поглед са брда, који обухвата широки пејзаж са многим појединостима. Овај поглед оживљава сећања на многе тренутке детињства и дечаштва, али залазак сунца који се приближава, прети да замрачи видик и спречи оживљавање слика догађаја из прошлости, који су се одигравали у пејзажу што се пружа пред њим. Зато лирски субјект упућује молбу сунцу да не залази како би до краја сагледао све оно што се слегло у прошлост и сећање.  Прошлост се састоји из два временска слоја: индивидуална прошлост лирског субјекта и национална прошлост српског народа.  Индивидуална прошлост – скорија: дечаштво и детињство, школовање и одрастање, детињски снови и младићке радости и уживања. Њу чине детаљи из детињства проведеног у Карловцима, дружење на Дунаву, виногради и бербе грожђа, Белило и лепе девојке, дружење ђака, кола, кафански дани. Ова прошлост је обасјана светлошћу живота и радошћу младости, то је химна животу, лепоти и младости. Овај сегмент поеме је најобимнији и најлепши.  Национална прошлост је дубљи временски слој који преко устаничких борби иде чак до Косова и косовских жртава. Из ње избија снажно родољубље и епска нарација.  Нема оштрих граница између појединачног и општег, лирског и епског, а оне се бришу асоцијативним везама: залазак сунца, залазак српске слободе на Косову; док се пије вино, оживљава слика Марка Краљевића који вином лечи ране; док се пева о љубави, у сећање избије лик Хајдук Вељка.   * Садржински план поеме предочен је кроз седам композиционих јединиц * **Садржина и значење:** * **Друга поетска целина** посвећена је Карловцима и славним данима српске прошлости све до Косова. Започиње апострофом Карловцима. Себе пореди са тићем који пажљиво и опрезно упознаје свет и живот. Летење, некада по околини, сада је лет у свет у потрази за новим доживљајима и сазнањима. Ипак, Карловци остају и даље велика љубав - јавља се једна али велика жеља да се Карловци смање како би их могао притиснути на груди. Потом долази инвокација ‒ обраћање песми за помоћ да опева растанак и опроштај од завичаја и друштва. Прва слика коју ће песма дочарати је лепота прошлости: док гледа сјај сунца, ствара му се пред очима слика некадашњег сјаја и лепоте српске царевине и српске славе. Сећање на светле дане прошлости неминовно доводи до мисли о Косову. Као што је сунце у свом пуном сјају подсетило на пуни сјај српске славе, тако је и лепота заласка сунца подсетила на лепоту жртвовања за домовину. * **Трећа поетска целина** враћа лирски субјект из прошлости у садашњост на Дунав ‒ силну али умилну реку, што је још један подстицај да оживи сећање на дане који су проведени на овој реци. * **Четврта поетска целина** нагло доноси промену ритма и тона. Промене се јављају и у структури стиха. Док је у претходним целинама стих скоро искључиво десетерац (само један шестерац), овде се смењују четири врсте стиха. Основни мотиви ове поетске целине јесу виногради и берба, уз низ допунских мотива ‒ песма, игра, момчад, лепе девојке. Ритам је изузетно динамичан и условљен је садржином (берба, песма и игра), избором речи (*живо, ијују, поскочи, кликћу, лети, коло, цика, играј, певај, подв кује, попуцује, ори*), асиндетом („Бери, носи, час доле, час горе”). Ритам се одразио и на структуру стиха у овој целини: осмерац, десетерац, седмерац и четверац. Пејзаж је богат бојама, светлост обасјава целу слику, све бруји од гласова, музике и песме. Силина заноса огледа се у бројним императивима, ономатопејским речима, отворености и блискости, веселим песмицама, речима упућеним девојкама. Анафора на почетку завршних стихова (четири пута поновљена реч „Збогом”) указује на велики број лепих ствари које лирски субјект оставља: песма, коло, момци, моме, грожђе, виногради.      * **Језик и стил** ‒ прилагођени су смени расположења пробуђених младошћу и животом на једној страни, родољубивим осећањима на другој, и елегичних и сетних при помисли на пролазност и смрт на трећој страни. Бранко ствара на народном језику и под утицајем народног стиха. Користи разноврстан стих: епски и лирски десетерац, али и осмерац, седмерац и стих од четири слога. Ведра расположења изражава кратким стихом и бржим ритмом, а сетна и тужна дугим стихом и споријим ритмом. * **Апострофа** – песник се према свему што је блиско односи као према живом бићу (*Карловци, сунце, Дунав, виногради*...). * **Анафора** ‒ понављање истих речи на почетку стиха (*Збогом*...) * **Епифора** ‒ понављање истих речи на крају стиха * **Реторска питања и екскламације** ‒ упитни и узвични облици реченица који упућују на велико узбуђење при помену неких појединости за које је песник особито везан. * **Ређање, набрајање или напоредо изрицање појединости** ‒ такође у функцији појачани расположења и осећања * **Инверзија** ‒ преметање уобичајеног реда речи (реко силна, виногради умиљати; * **Епитети** ‒ сунце *јарко*, *бесна* момчад, вода *бурна*... * **Поређења и хиперболе** ‒ *плану на те’ ко на огањ живи*... * **Архаизми** ‒ (врло често нестандардног облика) *големе, туде, туди, фала, млого...* |
|  |  |

**ПРЕПИШИТЕ У СВЕСКЕ**

|  |
| --- |
| **Ђачки растанак**  Бранко Радичевић  **књижевна врста**: поема  **тема**: у наслову; растанак од: младости, ђачких дана, сећање на прошлост, јунаке, детињство...  **мотиви**: природа, завичај, ђачки живот, дружење, љубав, берба, песма, игра, национална  прошлост  **жанрови**: епска десетерачка песма, елегија, дитирамб, анакреонтска песма, поскочица...  **композиција:** два плана: временски и садржински (седам целина)    I ‒ **Брдо и гробље на њему**  II ‒ **Карловци**  III ‒ **Дунав**  IV ‒ **Виногради**  V ‒ **Белило**  VI ‒ **Стражилово**  VIII ‒ **Ђачки живот**  прошлост садашњост  блиска даља  **језик** **и стил:**   * велики утицај народне поезије: у језику, мотивима, песничким сликама, лексици, лакоћи израза, једноставности, версификацији.   **поезија:**   * једноставна, ведра, пуна живота и љубави према животу; * складан ритам, богата еуфонија, певљивост.   **версификација**:   * епски и лирски десетерац, осмерац, седмерац и стих од четири слога; * ведра расположења ‒ кратки стих, бржи ритам; сетна и тужна ‒ дуги стих и спорији ритам; |

ДОМАЋИ ЗАДАТАК

* ОДГОВОРИТЕ НА ПИТАЊА:
* Шта је тема *Ђачког растанка*? Које све мотиве обухвата?
* На који начин се они преплићу у делу?
* Која осећања доминирају у овој поеми?